Broj: 711-I-2237-P-400/22-02-19

Zagreb, 14. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Mirne Mandić, Agencija za visoko obrazovanje**, za davanjem očitovanja Povjerenstva, na 190. sjednici održanoj dana 14. listopada 2022.g. daje sljedeće

**OČITOVANJE**

**Sukladno odredbi članka 7. točke d) ZSSI-a, obveznicima iz članak 3. stavka 1. i 2. ZSSI-a zabranjeno je uz plaću za obnašanje navedene dužnosti primiti jubilarne nagrade, božićnice, regrese kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti, neovisno isplaćuju li se navedene naknade iz državnog proračuna ili sredstava koje javnopravno tijelo u kojem obnašaju dužnost ostvaruje na tržištu.**

 Obrazloženje

Zahtjev za očitovanjem podnijela je Mirna Mandić iz Agencije za visoko obrazovanje. U Povjerenstvu zahtjev je zaprimljen 10. listopada 2022.g. pod poslovnim brojem 711-U-8216-P-400/22-01-4, povodom kojeg se vodi predmet broj P-400/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit odnosi li se zabrana isplate naknade obveznicima i na vlastita sredstva koje neka institucija ostvaruje na tržištu.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primicima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, obrazloženje iz navedene presude primjenjuje se u cijelosti na obveznike iz članka 3. ZSSI-a.

Obveznici Zakona ne smiju pored plaće za obnašanje javne dužnosti ostvarivati druge naknade, osim naknade stvarnih troškova nastalih u obnašanju dužnosti, jer bi se u suprotnom slučaju radilo o ostvarivanju dodatne naknade zabranjene člankom 7. točkom d) ZSSI-a, pri čemu iz odredbi ZSSI-a ne proizlazi da bi izvor sredstava imao za posljedicu drukčiju primjenu ove zakonske odredbe kojom bi bila isključena propisana zabrana.

Stoga, Povjerenstvo ističe kako obveznici ZSSI-a navedene naknade ne smiju primiti neovisno od toga isplaćuju li se iste iz državnog proračuna ili iz sredstava koje tijelo u kojem obnašaju dužnost ostvaruje na tržištu.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana